บาทเปิด 32.30 บาทต่อดอลลาร์ แข็งค่า
เงินบาทเปิดตลาด 32.30 บาทต่อดอลลาร์ แข็งค่า หลังดอลล์อ่อนจากบอนด์ยีลด์สหรัฐฯปรับตัวลง จับตาตัวเลขจ้างงานนอกภาคเกษตรคืนนี้
8 พ.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.30 บาท/ดอลลาร์ จากเย็นวานนี้ที่ปิดตลาดที่ระดับ 32.40 บาท/ดอลลาร์ "ล่าสุดแข็งค่าต่อเนื่องมาที่ 32.25 บาท/ดอลลาร์ มี 2 ประเด็นหลักคืออัตราผลตอบแทนพันธบัตรของสหรัฐฯปรับตัวลดลงหลังการเปิดเผยตัวเลขผู้ว่างงานที่พุ่งขึ้นในสหรัฐ กับราคาทองคำปรับตัวขึ้นมากว่า 30 ดอลลาร์/ออนซ์ อาจจะทำให้ผู้ค้าทองคำเร่งส่งออกทองคำกันเยอะ"นักบริหารเงิน กล่าว
สำหรับทิศทางวันนี้ ประเมินกรอบการเคลื่อนไหวของเงินบาทไว้ระหว่าง 32.20-32.35 บาท/ดอลลาร์ โดยคืนนี้จะมีตัวเลขการจ้างงานนอกภาคเกษตรของสหรัฐฯ ซึ่งนักวิเคราะห์คาดการณ์ว่าตัวเลขดังกล่าวน่าจะลดลงราวๆ 22 ล้านตำแหน่ง